Nariadenie Rady (ES) č. 2289/2002
z 19. decembra 2002,
ktorým sa končí preskúmanie nariadenia (ES) č. 1600/1999 týkajúce sa "nového vývozcu", ktorým sa ukladá konečné antidumpingové clo na dovoz drôtu z nehrdzavejúcej ocele s priemerom minimálne 1 mm s pôvodom v Indii a ktorým sa opätovne ukladá clo s ohľadom na dovoz od jedného vývozcu v tejto krajine a končí registrácia takéhoto dovozu
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 384/96 z 22. decembra 1995 o ochrane proti dumpingovému dovozu z krajín, ktoré nie sú členmi Európskeho spoločenstva [1] (ďalej len "základné nariadenie"), najmä na jeho článok 11 ods. 4,
so zreteľom na návrh podaný Komisiou po porade s Poradným výborom,
keďže:
A. PREDCHÁDZAJÚCE POSTUPY
(1) Rada nariadením (ES) č. 1600/1999 [2] uložila konečné antidumpingové clo na dovoz drôtu z nehrdzavejúcej ocele s priemerom minimálne 1 mm (ďalej len "príslušný výrobok"), ktorý spadá pod číselný znak KNex72230019 s pôvodom v Indii. Opatrenia predstavujú clo medzi 0 % a 55,6 % pre jednotlivých vývozcov so zostatkovým clom vo výške 55,6 %.
B. SÚČASNÝ POSTUP
1. Žiadosť na preskúmanie nového vývozcu
(2) Po zavedení konečných opatrení Komisia prijala žiadosť na uvedenie preskúmania nariadenia (ES) č. 1600/1999 týkajúceho sa "nového vývozcu" podľa článku 11 ods. 4 základného nariadenia, jedného indického výrobcu, Garg Sales Co. PVT Ltd (ďalej len "žiadateľ"). Žiadateľ tvrdil, že nespolupracuje s inými vývozcami príslušného výrobku v Indii. Navyše tvrdil, že príslušný výrobok nevyvážal počas bežného obdobia vyšetrovania (od 1. apríla 1997 do 31. marca 1998), ale že príslušný výrobok vyvážal do spoločenstva po uplynutí tohto obdobia. Na základe uvedeného žiadal, aby mu bola zriadená individuálna sadzba cla v prípade, že by sa zistil dumping.
2. Uvedenie preskúmania
(3) Komisia preverila dokumenty predložené žiadateľom a posúdila ich ako dostatočné na umožnenie preskúmania podľa ustanovení článku 11 ods. 4 základného nariadenia. Po konzultácií s Poradným výborom a po tom, čo príslušný priemysel spoločenstva dostal príležitosť na vyjadrenie, Komisia nariadením (ES) č. 1325/2002 [3] uviedla preskúmanie nariadenia (ES) č. 1600/1999 týkajúceho sa "nového vývozcu" so zreteľom na žiadateľa a začala preverovanie. Súčasne bolo pre žiadateľa zrušené platné antidumpingové clo a jeho dovoz bol podrobený registrácií podľa článku 11 ods. 4 a článku 14 ods. 5 základného nariadenia.
3. Zlyhanie spolupráce vyvážajúceho výrobcu
(4) Komisia zaslala žiadateľovi dotazník na získanie potrebných informácií ohľadom preverenia. Komisia však neobdržala žiadnu odpoveď týkajúcu sa dotazníka v rámci lehoty na to určenej. Žiadateľ taktiež nepožiadal o predĺženie tejto lehoty. Komisia informovala žiadateľa, že za týchto okolností sa rozhodla ukončiť preskúmanie bez toho, aby pokračovala v preverovaní žiadosti o zriadenie individuálnej sadzby cla. Žiadateľovi bolo umožnené, aby sa do 10 dní vyjadril. Žiadna odpoveď žiadateľa nebola doručená po tom, čo Komisia oznámila ukončenie preskúmania.
(5) Následne sa stanovuje, že Garg Sales Co. PVT Ltd zlyhal spolupracovať pri preverovaní tým, že neodpovedal na dotazník zaslaný Komisiou. Prieskum by sa preto mal ukončiť a antidumpingové clo zrušené článkom 2 nariadenia Komisie (ES) č. 1325/2002 by malo byť opäť zavedené so spätným účinkom k 24. júlu 2002. Okrem toho by mala byť ukončená registrácia dovozu stanovená v článku 3 toho istého nariadenia,
PRIJALA TOTO NARIADENIE:
Článok 1
Preskúmanie nariadenia (ES) č. 1600/1999 uvedené v článku 1 nariadenia Komisie (ES) č. 1325/2002, ktoré sa týka dovozu drôtu z nehrdzavejúcej ocele s priemerom minimálne 1 mm, ktorý obsahuje minimálne 2,5 % váhy niklu, okrem drôtu, ktorý obsahuje minimálne 28 % váhy, avšak nie viac ako 31 % niklu, a minimálne 20 %, avšak nie viac ako 22 % chrómu, ktorý spadá pod číselný znak KNex72230019 s pôvodom v Indii, vyrobený a predaný na vývoz do spoločenstva Garg Sales Co. PVT Ltd (dodatkový číselný znak TARIC A 404), sa týmto pozastavuje.
Článok 2
Antidumpingové clo uložené nariadením (ES) č. 1600/1999 a zrušené článkom 2 nariadenia Komisie (ES) č. 1325/2002 sa týmto opätovne zavádza so zreteľom na dovoz definovaný v článku 1 tohto nariadenia s účinkom od 24. júla 2002.
Článok 3
Colným orgánom sa týmto podľa článku 14 ods. 5 nariadenia (ES) č. 384/96 nariaďuje pozastaviť registráciu dovozu definovanú v článku 1 tohto nariadenia.
Článok 4
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 19. decembra 2002